שמעון הלקין

**שמעון הַלְקין** (י"ב בחשוון תרנ"ט, 28 באוקטובר 1898 – כ"ז בחשוון תשמ"ח, 19 בנובמבר 1987) היה סופר ומשורר עברי, מתרגם, עורך, מורה וחוקר ספרות. חתן פרס ישראל לספרות יפה לשנת תשל"ה (1975).

## ביוגרפיה
שמעון הלקין נולד למשפחה חב"דית בדובסק, פלך מוהילב, ברוסיה (באזור שכיום נמצא בבלארוס) בשנת תרנ"ט-1898. בשנת 1914, נכנס לגיל חינוך ותלמוד תורה בעיירה ביחוב-חדש. בעודו נער, היגר עם משפחתו לארצות הברית. הלקין השלים לימודיו באוניברסיטת ניו יורק בשנת 1928. משנת 1920, עוד בהיותו סטודנט, החל ללמד במוסדות יהודיים בארצות הברית. בשנים 1923–1924 לימד את תולדות הספרות העברית החדשה ושירת ימי-הביניים בבית המדרש למורים "תרבות" שהיה קיים בניו יורק בזמן ההוא. עלה לארץ לראשונה בנובמבר 1928, ושהה בארץ כעשור כמורה בבתי ספר תיכוניים בתל אביב, בין השאר לימד אנגלית בבית הספר התיכוני למסחר בתל אביב. בשנת 1939 חזר לארצות הברית, שם לימד במוסדות שונים והגיע למעלת פרופסור ללשון וספרות עברית. בשנת 1949 נקרא לירושלים בידי פרנסי האוניברסיטה העברית, לשמש שם כפרופסור לספרות עברית חדשה.

הלקין הורה באוניברסיטה העברית עד לאחר פרישתו. היה ראש החוג לספרות עברית בירושלים במשך שנים רבות והעמיד מאות רבות של תלמידים. לאחר יציאתו לגמלאות חזר כפרופסור למדעי היהדות בסמינר היהודי התאולוגי בניו-יורק. היה במשך שנים רבות מראשי המדברים בתחום הספרות העברית ובשל פועלו אף זכה לפרס ישראל, בשנת 1975, בתחום הספרות היפה.

שמעון הלקין היה משורר עברי מקורי. כתב שירה קשה ואינטלקטואלית, שהייתה רחוקה מהשירה העברית הארצישראלית. השוני בטעם והמרחק הגאוגרפי לא הקלו את התקבלותו כמשורר מוכר. הלקין כתב גם פרוזה עברית מקורית ולא קלה. הטרילוגיה שלו על חיי מהגר אינטלקטואל, "יחיאל ההגרי", היא יצירה מורכבת שלא זכתה להימנות עם הספרים שהתחבבו על קוראי העברית. באופן כללי ניתן לומר ששירתו המקורית והפרוזה המקורית שלו, היו "ספרות לסופרים", נתקבלו רק על ידי מיעוט מובחר של קוראים ולא חלחלו לרשימות הקריאה של הדור.

בתחום התרגום פרץ הלקין והפך למתרגם מוכר וידוע, בעיקר בזכות תרגומו ל"עלי עשב" של המשורר האמריקאי וולט ויטמן. שיריו של ויטמן, דרך תרגומו של הלקין, השפיעו על כתיבת השירה העברית באותן שנים, ובמיוחד ניכר הדבר בשירתו של ע. הלל הצעיר. כמו כן, תרגם לעברית גם את שיריו של בן-דודו, משורר היידיש הסובייטי שמואל הלקין. זכה פעמיים בפרס טשרניחובסקי לתרגומי מופת (1952 ו-1977).

הלקין התגורר בשכונת רחביה בירושלים, ובשנת 1970 בשל פועלו הוענק לו התואר "יקיר ירושלים".

בשנת תשמ"ח-1987 הלך לעולמו והוא בן 89. הוא הובא לקבורה בהר המנוחות בירושלים.

## משפחתו

אחיו של שמעון הלקין הוא ההיסטוריון והחוקר פרופ' אברהם הלקין, שהיה נשוי לבתו של הרב מאיר בר-אילן. בנו של פרופ' אברהם הלקין הוא הסופר והמתרגם הלל הלקין. בן דודו היה הרב ישראל ג'ייקובסון, ממקימי חסידות חב"ד בארצות הברית.

## מספרי שמעון הלקין
* **על חוף סנטה ברברה**, פואמה, 1927.
* **יחיאל ההגרי**, רומן, שטיבל, 1928.
* **בימים שישה ולילות שבעה**, סונטות, 1929.
* **ברוך בן נריה**, פואמה, תל אביב, 1934.
* **עראי וקבע**, עיונים בספרות, ניו יורק, 1942.
* **עד משבר**, רומן (שלושה כרכים), עם עובד, 1945.
* **על האי**, שירים, מוסד ביאליק, 1946.
* **מעבר יבוק**, מבחר שירים, עם עובד, 1965.
* **דרכים וצדי דרכים בספרות**, ביקורת ופרשנות, 1969.
* **נכר**, סיפורים, מוסד ביאליק, 1972.
* **שירים**, תרע"ז - תשל"ג, מוסד ביאליק, 1977.
* **משירת שמואל האלקין**, תרגומים מיידיש, עקד, 1982.
* **דברים וצדי דברים בספרות**, ביקורת הספרות, 1984.
* **ציונות שלא-על-תנאי - מסות ורשימות**, הספריה הציונית על יד ההסתדרות הציונית העולמית, תשמ"ה 1985.

## תרגומים
* **לפני היות האדם**, ג'ק לונדון תרגום עברי בהוצאת שטיבל
* **זאב הים**, ג'ק לונדון, תרגום עברי 1924
* **הציפור הכחולה**, מחזה מאת מוריס מטרלינק, תרגום עברי בהוצאת שטיבל, 1928
* **עלי עשב**, אוסף שירי המשורר האמריקאי וולט ויטמן, הוצאת פועלים, 1952
* **אמוק**, סטפן צווייג, תרגום עברי בהוצאת משרד הביטחון (ספריית תרמיל), 1964

## [[ספר יובל]] לכבודו
* בועז שכביץ ומנחם פרי (עורכים), **ספר היובל לשמעון הלקין: במלאת לו שבעים וחמש שנים** / עורכים: . ירושלים: ר. מס, תשל"ה–1975.

## לקריאה נוספת
* 'הלקין, שמעון', בתוך: דוד קלעי, **ספר האישים: לכסיקון ארצישראלי**, תל אביב: מסדה – אנציקלופדיה כללית, תרצ"ז, עמ' 180. 
* 
מאמרי ביקורת רבים מאוד נדפסו על יצירתו של הלקין. כאן מובאת רשימה קצרה בלבד.
* .
* יוסף דן, יחיאל ההגרי [לש. הלקין]: מיסטיקן ללא דת, **[[מולד (כתב עת)|מולד]]**, ג, תש"ל 1970.
* גרשון שקד, על גישתו של שמעון הלקין לסיפורת העברית: המספר כמבקר, **[[דבר (עיתון)|דבר]]**, אוגוסט 1971.
* מרים דרור, ארץ-ישראל בשירת שמעון הלקין, **[[עיתון 77]]**, 100, 1988.
* שמואל ורסס, 'שרטוטים לדיוקנו של שמעון הלקין כמשורר צעיר, **[[מחקרי ירושלים בספרות עברית]]**, י"ב, 1990. 
* רות קרטון-בלום, "מקום חי זמן במוות: אזכרה להלקין", **מחקרי ירושלים בספרות עברית**, י"ב, 1990. 
* .
* שמואל ורסס, שמעון הלקין ז"ל, **ידיעון האגוד העולמי למדעי היהדות**, 28: 63–66, תשמ"ח-1988.
* יעקב שופט, **שמעון הלקין – פגישה**, תל אביב: י’ גולן, 1993.

## קישורים חיצוניים

* 
* 
* 
* 
* 
* 
* גיטה אבינור, "קשה להיות יהודי" (על "נכר"), '''בצל הזכרונות: מאמרים בבקורת הספרות''', מפעל סופרי חיפה, 1975.
* 

## הערות שוליים

קטגוריה:סגל האוניברסיטה העברית בירושלים: ספרות עברית
קטגוריה:זוכי פרס ישראל לספרות ושירה
קטגוריה:זוכי פרס ישראל לשנת 1975
קטגוריה:זוכי פרס ביאליק לספרות יפה
קטגוריה:זוכי פרס טשרניחובסקי
קטגוריה:יקירי ירושלים
קטגוריה:חוקרי ספרות ישראלים
קטגוריה:משוררים ישראלים
קטגוריה:משוררים כותבי עברית
קטגוריה:מתרגמים ישראלים
קטגוריה:סופרים ישראלים
קטגוריה:סופרים כותבי עברית
קטגוריה:אנשי העלייה החמישית
שמעון
קטגוריה:ישראלים ילידי האימפריה הרוסית
קטגוריה:יהודים הקבורים בהר המנוחות
קטגוריה:זוכי פרס ניומן
קטגוריה:בוגרי אוניברסיטת ניו יורק
קטגוריה:רחביה: אישים
קטגוריה:ישראלים שנולדו ב-1898
קטגוריה:ישראלים שנפטרו ב-1987